钦定古今图书集成/方舆汇编/边裔典/第001卷 > 后汉
## 钦定古今图书集成/方舆汇编/边裔典/第001卷 > 后汉

后汉设大鸿胪，待四夷之归义者，客曹尚书分南北
边郡，皆置属国都尉及匈奴中郎将、乌桓护羌校尉
之属。其归义邑君、邑长皆置丞，比于郡县。

按《后汉书百官志》：“大鸿胪，卿一人，中二千石。”本注曰：
“掌诸侯及四方归义蛮夷。其郊庙行礼，赞导请行事。
既可，以命群司。诸王入朝，当郊迎，典其礼仪。及郡国
上计，匡四方来，亦属焉。皇子拜王，赞授印绶。及拜诸
侯。诸侯嗣子及四方夷狄封者，台下鸿胪召拜之。王
薨，则使吊之，及拜王嗣。丞一人，比千石。”

大行令一人，六百石。《本注》曰：“主诸郎。”丞一人，治礼。郎
四十七人，属大鸿胪。承秦有典属国，别主四方夷狄
朝贡侍子。成帝时省并大鸿胪。中兴省驿官、别火二
令丞及郡邸长丞，但令即治郡邸。

成帝初，置尚书四人。客曹尚书主外国夷狄事。世祖
承遵后，分客曹为“南主客曹、北主客曹。”

武帝郡置属国都尉，主蛮夷降者。建武六年，省郡都
尉，惟边郡置属国都尉，分县治民。比郡，安帝以羌犯
法，乃复置右扶风都尉、京兆虎牙都尉。

使匈奴中郎将一人，比二千石。本注曰：“主护南单于，
置。从事二人，有事，随事增之。掾随事为员。”护羌乌桓
校尉所置亦然。

护乌桓校尉一人，比二千石。本注曰：“主乌桓胡。”
护羌校尉一人，比二千石。本注曰：“主西羌。”

四夷国王，率众王，归义侯，邑君，邑长，皆有丞，比郡、县。